การประกอบธุรกิจของแต่ละสายผลิตภัณฑ์

ปัจจุบัน บริษัท เมโทรซิสเต็มส์คอร์ปอเรชั่น จำกัด (มหาชน)
ดำเนินธุรกิจในฐานะผู้จัดจำหน่ายและให้บริการด้านเทคโนโลยีสารสนเทศแบบครบวงจร
ภายใต้ตราสินค้าชั้นนำของโลก อาทิ ไอบีเอ็ม ฮิวเลตต์-แพคการ์ด แคนนอน เลอโนโว เดลล์
เอเซอร์ แอปสัน ไมโครซอฟท์ โซลิดเวิร์ค โดยมีการจัดแบ่งผลิตภัณฑ์และบริการออกเป็น 3 กลุ่ม
ซึ่งแต่ละกลุ่มมีกลยุทธ์การดำเนินงานตามความแตกต่างของสภาพการแข่งขันทางธุรกิจ
ดังรายละเอียดต่อไปนี้

กลุ่มผลิตภัณฑ์ฮาร์ดแวร์ (Enterprise Systems Group – ESG)

จัดจำหน่ายผลิตภัณฑ์ฮาร์ดแวร์ ประกอบด้วย คอมพิวเตอร์ขนาดกลาง พีซี อุปกรณ์จัดเก็บข้อมูล
ระบบค้าปลีก เครื่องพิมพ์สำหรับระบบคอมพิวเตอร์ขนาดใหญ่
ในกรณีของการสั่งซื้อระบบไอทีขนาดใหญ่
การตัดสินใจซื้อของลูกค้ายังคงคำนึงถึงความเชี่ยวชาญของผู้ขาย และประสิทธิภาพการบริการ
ขณะที่ระบบคอมพิวเตอร์ขนาดเล็ก เน้นการแข่งขันด้านราคา

กลยุทธ์สำคัญ คือ
การพัฒนาความเชี่ยวชาญของบุคลากรที่สามารถตอบสนองความต้องการของลูกค้าอย่างครบถ้วน
เพื่อสร้างมูลค่าเพิ่มในผลิตภัณฑ์และบริการแทนการใช้กลไกด้านราคาเพียงอย่างเดียว
รวมถึงการร่วมมือกับบริษัทผู้ผลิต หรือผู้พัฒนาซอฟต์แวร์อื่น ๆ
เพื่อนำเสนอโซลูชั่นที่ครบวงจรทั้งฮาร์ดแวร์และซอฟต์แวร์ในการขยายตลาดไปยังลูกค้าภาคธุรกิจและอุตสาหกรรมต่าง
ๆ

กลุ่มผลิตภัณฑ์ซอฟต์แวร์โซลูชั่น (Solutions Integration Group – SIG)

จัดจำหน่ายซอฟต์แวร์โซลูชั่นและบริการให้คำปรึกษาด้านไอทีเพื่อการบริหารธุรกิจที่มีประสิทธิภาพ
เช่น โซลูชั่นสำหรับศูนย์ดาต้าเซ็นเตอร์ ระบบเครือข่าย ผลิตภัณฑ์ด้านเทคโนโลยีไอพี
โซลูชั่นเพื่อการตัดสินใจทางธุรกิจของผู้บริหาร ระบบสำรองฉุกเฉินสำหรับธุรกิจ
ซอฟต์แวร์เพื่อการออกแบบ บริการฝึกอบรมและจัดทดสอบความรู้ด้านไอที เป็นต้น

ทั้งนี้
การได้รับแต่งตั้งให้เป็นตัวแทนจำหน่ายซอฟต์แวร์สำเร็จรูปไม่ได้สร้างความแตกต่างจากบริษัทผู้ขาย
ไอทีหลายอื่นมากนัก ทำให้บริษัทต้องเร่งพัฒนาความเชี่ยวชาญในผลิตภัณฑ์และบริการ
โดยเน้นให้บุคลากรต้องผ่านการอบรมและทดสอบความรู้จนได้รับการรับรองคุณวุฒิจากเจ้าของผลิตภัณฑ์
ตลอดจนการจัดหาซอฟต์แวร์ให้ลูกค้าสามารถเลือกซื้อได้ตามความต้องการในระดับราคาที่แตกต่างกัน

อย่างไรก็ตาม ซอฟต์แวร์บางประเภทซึ่งได้รับการปรับปรุงให้มีขนาดเล็กลง
มีผลให้ราคามีความเหมาะสมมากพอที่จะบริษัทจะขยายการจัดจำหน่ายไปยังฐานลูกค้าระดับกลางและเล็กได้กว้างขวางยิ่งขึ้น

กลุ่มผลิตภัณฑ์วัสดุสิ้นเปลือง (Office Supplies Group – OSG)

จัดจำหน่ายวัสดุสิ้นเปลืองที่เกี่ยวข้องกับคอมพิวเตอร์ เครื่องพิมพ์ขนาดเล็ก กล้องถ่ายรูป
และเครื่องโปรเจ็คเตอร์ เป็นต้น ผ่านระบบการขายตรงแบบเทเลมาร์เก็ตติ้ง
การขายผ่านตัวแทนรายย่อย และระบบการขายแบบ E-Procurement ผ่านเว็บไซต์
www.metro-oa.com ซึ่งจากสภาพตลาดที่มีการแข่งขันสูงทั้งด้านราคา และผู้ขายมากราย
เริ่มมีสินค้าเลียนแบบ หรือสินค้าทดแทน บริษัทจึงเน้นการจัดจำหน่ายสินค้าให้ครบวงจร เป็นของแท้
มีคุณภาพ สามารถจัดส่งได้รวดเร็ว
ตลอดจนเพิ่มการทำตลาดไปยังลูกค้าขนาดกลางและเล็กทั้งในกรุงเทพฯและต่างจังหวัด

การตลาดและภาวะการแข่งขัน

กล่าวโดยสรุปภาพรวมของการแข่งขันทางธุรกิจในลักษณะตัวแทนจำหน่าย
จะไม่มีความแตกต่างในเรื่องตราสินค้า หรือคุณลักษณะของสินค้ามากนัก
ผู้จัดจำหน่ายส่วนใหญ่จึงมักมุ่งกิจกรรมการตลาดที่เน้นการแข่งขันเรื่องราคา
และประสิทธิภาพของบริการเป็นหลัก ประกอบกับต้องคำนึงถึงปัจจัยเชิงนโยบายที่ส่งผลกระทบ เช่น
การถูกยกเลิกสัญญา การถูกลดบทบาทการเป็นตัวแทนจำหน่าย
การแต่งตั้งตัวแทนจัดจำหน่ายรายใหม่โดยบริษัทผู้ผลิต หรือบริษัทผู้ผลิตมีนโยบายขายตรงถึงลูกค้า

ด้วยเหตุนี้ บริษัทจึงวางกลยุทธ์การบริหารปัจจัยแวดล้อมเพื่อลดความเสี่ยงในการดำเนินธุรกิจ
กล่าวคือ

ในด้านของการบริหารตัวสินค้า
บริษัทจึงเน้นในการเพิ่มความหลากหลายของผลิตภัณฑ์และบริการจากผู้ผลิตหลายราย
การสร้างมูลค่าเพิ่มในสายตาของบริษัทผู้ผลิตและลูกค้า โดยอาศัยความเชี่ยวชาญของบุคลากร
เพื่อสร้างความแตกต่างจากตัวแทนจำหน่ายรายอื่น ตลอดจนคู่แข่งในตลาด
เพื่อลดความเสี่ยงจากปัญหาดังกล่าว

สำหรับการบริหารฐานลูกค้า
บริษัทให้ความสำคัญกับการขยายฐานลูกค้าองค์กรภาคเอกชนทั้งในระดับเอสเอ็มอีไปจนถึงองค์กรขนาดใหญ่
และในหลายภาคอุตสาหกรรมมากขึ้น เช่น อุตสาหกรรมชิ้นส่วนอิเล็กทรอนิกส์ ยานยนต์
สถาบันการเงิน เพื่อกระจายความเสี่ยงกรณีภาคอุตสาหกรรมใดเกิดชะลอการลงทุน
การร่วมมือกับบริษัทผู้ผลิตและบริษัทผู้พัฒนาซอฟต์แวร์ เพื่อขยายฐานลูกค้ากลุ่มใหม่ เช่น
สถาบันการศึกษา การหลีกเลี่ยงการทำธุรกิจที่มีการแข่งขันรุนแรง เช่น
การประมูลโครงการขนาดใหญ่ หน่วยงานราชการ และธุรกิจขายส่ง เป็นต้น
โดยบริษัทยังมีแผนจัดการความเสี่ยงทางธุรกิจ
โดยกระจายยอดรายได้ไม่ให้กระจุกตัวอยู่ที่ลูกค้ารายใดรายหนึ่ง
หรือฐานลูกค้ากลุ่มใดกลุ่มหนึ่งมากจนเกินไป เพื่อลดผลกระทบกรณีต้องสูญเสียลูกค้ารายนั้นไป

ทั้งนี้ ยังรวมถึงการพัฒนากิจกรรมการขายและการตลาดเพื่อรักษาความสัมพันธ์ที่ดีกับลูกค้า
ทำให้มีอัตราการซื้อซ้ำโดยลูกค้าเดิม คิดเป็นร้อยละ 76 ของจำนวนลูกค้า
และมียอดรวมสูงถึงร้อยละ 95 ของรายได้รวมบริษัท

การบริหารช่องทางจัดจำหน่ายทั้งในรูปแบบขายตรง (Direct Sale) และผ่านตัวแทนจำหน่าย
(Dealers) อย่างไรก็ตาม บริษัทฯ
ให้ความสำคัญกับรูปแบบการจัดจำหน่ายตรงถึงลูกค้ามากกว่าการขายผ่านตัวแทนจำหน่ายในอัตราส่วน
90:10 เนื่องจากรูปแบบขายตรงเป็นแนวทางที่บริษัทมีความถนัด สามารถขยายตลาดได้มาก
มีอัตรากำไรสูง ตลอดจนสามารถบริหารความเสี่ยงเกี่ยวกับเครดิตลูกหนี้ได้มีประสิทธิภาพ
ในขณะที่การขายผ่านตัวแทนจำหน่าย จะเอื้อประโยชน์ในการกระจายสินค้าสู่มือลูกค้ารายย่อย
กลุ่มลูกค้าในต่างจังหวัด หรือในบางอุตสาหกรรมที่บริษัทไม่ชำนาญการ

การพัฒนาความเชี่ยวชาญของบุคลากรอย่างต่อเนื่อง เพื่อสามารถให้คำปรึกษาการลงทุนระบบไอที
และนำเสนอโซลูชั่นที่ตอบสนองความต้องการให้กับลูกค้า
ซึ่งจะสร้างมูลค่าเพิ่มและความแตกต่างของประสิทธิภาพการใช้งานมากกว่ากลไกการแข่งขันด้านราคาเพียงอย่างเดียว
รวมถึงการพัฒนาศูนย์สาธิตทางเทคโนโลยีต่าง ๆ ตามแนวคิด Proof of Concept
ซึ่งให้ประโยชน์ในการเรียนรู้และทดสอบประสิทธิภาพการใช้งานจริง
เพื่อสร้างความมั่นใจในการตัดสินใจลงทุนด้านไอทีของลูกค้า

แนวโน้มภาวะอุตสาหกรรมและการแข่งขัน

แม้รายงานวิจัย “IDC Asia/Pacific (excluding Japan) ICT Top 10 Predictions”
ของบริษัท ไอดีซี รีเสิร์ช
จะระบุถึงความผันผวนและความไม่แน่นอนของสภาวการณ์ทางเศรษฐกิจในปี 2555
แต่ยังคงให้ความเชื่อมั่นว่า ตลาดเทคโนโลยีและการสื่อสารในภูมิภาคเอเชียแปซิฟิค (ยกเว้นญี่ปุ่น)
ยังคงโตต่อเนื่อง เนื่องจากองค์กรต่าง ๆ
จะหันมาใช้ประโยชน์จากไอทีในรูปแบบใหม่และให้มีประสิทธิภาพมากขึ้น
เพื่อรักษาอัตรากำไรและการเติบโตทางธุรกิจ
ลดความสูญเสียและหลีกเลี่ยงวิกฤติระลอกใหม่ที่อาจเข้ามาซ้ำเติม

สำหรับแนวโน้มทางการตลาดและเทคโนโลยีไอทีของประเทศไทย
ซึ่งแม้จะเป็นเรื่องยากที่จะรักษาระดับการขยายตัวของตลาดไอซีที
แต่ก็มีเทคโนโลยีเกิดใหม่ที่จะกลายเป็นส่วนสำคัญในการกระตุ้นตลาดในประเทศไทย
ไม่ว่าจะเป็นเรื่องของอุปกรณ์ smart-devices ซึ่งเป็นที่นิยมทั้งในส่วนของผู้บริโภคและภาคธุรกิจ
และบริการต่างๆ ที่เกี่ยวข้องกับ cloud-computing
ซึ่งตัวเลขการคาดการณ์ล่าสุดของไอดีซีแสดงให้เห็นว่าตลาดไอซีทีของไทยน่าจะสามารถเติบโตได้ถึง
10.4% โดยมีมูลค่าตลาด 1.68 หมื่นล้านเหรียญสหรัฐฯในปี 2555

ทั้งนี้ แนวคิด “ลูกค้าเป็นศูนย์กลาง” จะกลับมาอีกครั้ง ทำให้องค์กรต่าง ๆ
โดยเฉพาะองค์กรเกิดใหม่หรือซีอีโอยุคใหม่
จะมองหาการลงทุนไอทีที่มุ่งสร้างกิจกรรมทางการตลาดที่มัดใจลูกค้าหรือให้ดอกออกผลทางธุรกิจอย่างรวดเร็ว
ซึ่งนำไปสู่การใช้จ่ายเพื่อเทคโนโลยีใหม่ ๆ เช่น โมบิลิตี้ คลาวด์ ระบบวิเคราะห์เชิงลึกทางธุรกิจ
และโซเชียลมีเดีย เกิดสภาพการทำงานในแบบโมบิลิตี้ คลาวด์
โดยการผสมผสานระหว่างอุปกรณ์พกพา หรือโซลูชั่นไร้สายมาปรับใช้กับระบบไอทีหลักมากขึ้น
เพื่อสร้างความต่อเนื่องในการดำเนิน งานได้ทุกที่ทุกเวลา ซึ่งไอดีซีมองว่า
เมื่อสมาร์ทโฟนมีราคาต่ำกว่าสามพันบาท จะทำให้เกิดการเสพติดการใช้แอพพลิเคชั่นบนมือถือ
และจะมียอดขายที่แซงยอดการจัดส่งพีซี โดยในปี 2555 คาดว่าจะเป็นครั้งแรกที่ยอดจัดส่งอุปกรณ์
smart devices (ทั้งหมด 6.7 ล้านเครื่อง) มีจำนวนสูงกว่ายอดจัดส่งของ notebook และ
desktop (ทั้งหมด 4.1 ล้านเครื่อง)

นอกจากนี้ แอพพลิเคชั่นสำหรับใช้งานระดับองค์กรใหญ่ในรูปแบบของ Public Cloud
ซึ่งมีการพัฒนามากถึง80% ในปี 2554 ตลอดจนความนิยมในการสร้างระบบคอมพิวเตอร์แบบเสมือน
(Virtualization) บนแพลตฟอร์มไอทีที่ใช้งานอยู่ในปัจจุบัน
เพื่อป้องกันกรณีเกิดข้อติดขัดในการใช้งานแทนการลงทุนเพิ่มเครื่องเซิร์ฟเวอร์ ข้อมูล
และระบบเครือข่ายอยู่เรื่อย ๆ จะเป็นที่ต้องการมากขึ้น
และถึงแม้สภาพแวดล้อมแบบคลาวด์หรือเวอร์ช่วลไลเซชั่นจะมีความยุ่งยากซับซ้อนในเชิงบริหารจัดการ
ก็จะเกิดธุรกิจการบริการแบบเอาท์ซอสซิ่งเพื่อจัดกลุ่มการบริการคลาวด์ในรูปแบบต่าง ๆ
ให้เลือกใช้อย่างหลากหลาย รวมทั้งบริการ Business Continuity และ Disaster
Recovery จะกลายเป็นสิ่งสำคัญสำหรับไอทีในองค์กร เพื่อการเข้าถึงบริการแบบ 24x7
ให้กับลูกค้า และเป็นการรองรับความเสี่ยงและะความไม่แน่นอนที่จะเกิดขึ้นกับภาคธุรกิจ

การสื่อสารที่ทรงประสิทธิภาพผ่านเทคโนโลยีไฟเบอร์ ไวไฟ และ 3G
จะมีการใช้งานแพร่หลายมากขึ้น พร้อม ๆ กับการเติบโตของข้อมูลในยุค Big Data
ซึ่งเกิดจากการปฏิสัมพันธ์โดยใช้โซเชียลมีเดีย หรือข้อมูลอื่น ๆ ที่ต้องการผลลัพธ์ในแบบเรียลไทม์
นำไปสู่ความต้องการเครื่องมือในการวิเคราะห์ข้อมูลปริมาณมากในเชิงลึกได้อย่างรวดเร็วและมีประสิทธิภาพสูง

ความหลากหลายทางเทคโนโลยีที่เกิดขึ้นดังนี้
จะทำให้องค์กรต้องหันมาให้ความสำคัญในการทำให้ขั้นตอนการทำงานด้านไอทีเป็นมาตรฐานเดียวกัน
เพื่อที่องค์กรจะสามารถออกแบบ
ปรับใช้และดำเนินกิจกรรมทางธุรกิจให้ยืดหยุ่นสอดคล้องกับขั้นตอนปฏิบัติงานระหว่างไอทีกับภาคส่วนอื่น
ๆ ทางธุรกิจ
ตลอดจนต้องมีการพัฒนาหรือสรรหาทีมบุคลากรเพื่อมาบริหารจัดการข้อมูลหรือแอพพลิเคชั่นจำนวนมหาศาลที่มีการใช้งานผ่านอุปกรณ์ต่าง
ๆ ทั้งมีสายและไร้สาย เพื่อให้เกิดการใช้งานโดยบุคคลและภาคธุรกิจอย่างเหมาะสม

ทั้งนี้ บริษัทได้มีการเตรียมพร้อมรองรับแนวโน้มที่เกิดขึ้น
โดยเน้นจัดหาผลิตภัณฑ์และบริการที่มุ่งตอบสนองความสำเร็จทางธุรกิจของลูกค้า เช่น
ระบบคอมพิวเตอร์แบบเสมือน (Virtualization) หรือคลาวด์ คอมพิวติ้ง
ซึ่งช่วยให้การประมวลผลข้อมูลและบริหารจัดการแอพพลิเคชั่นปริมาณมากในแบบเรียลไทม์ได้มีประสิทธิภาพสูง
รวดเร็ว และเป็นการประหยัดต้นทุนการบริหารจัดการระบบไอที
การเร่งพัฒนาโซลูชั่นด้านโมบิลิตี้อย่างต่อเนื่อง
เพื่อรองรับการทำงานหรือการสื่อสารทางธุรกิจในแบบยูนิฟายด์ คอมมิวนิเคชั่น (Unified
Communication) ให้เกิดขึ้นได้ทุกที่ทุกเวลาโดยผ่านอุปกรณ์พกพาชนิดต่าง ๆ
การพัฒนาปรับปรุงโซลูชั่นและบริการด้าน Business Continuity
เพื่อรองรับการทำงานขององค์กรให้ต่อเนื่องได้แม้ในยามเกิดวิกฤตการณ์
การมองหาโซลูชั่นเทคโนโลยีไอพีเพื่อเพิ่มศักยภาพการทำงานผ่านระบบเครือข่าย
การเพิ่มเติมโซลูชั่นใหม่ ๆ ในศูนย์สาธิตทางเทคโนโลยี
ตลอดจนการพัฒนาบุคลากรให้มีความเชี่ยวชาญและเท่าทันต่อการเปลี่ยนแปลงทางเทคโนโลยีอยู่เสมอ
เป็นต้น สิ่งเหล่านี้จะเป็นการสร้างจุดแข็งในการดำเนินธุรกิจที่แตกต่างจากคู่แข่ง

  การจัดหาผลิตภัณฑ์และบริการด้านไอที

บริษัทเน้นการจัดจำหน่ายผลิตภัณฑ์ซึ่งมีชื่อเสียงเป็นที่ยอมรับถึงประสิทธิภาพในระดับสากล
ตลอดจนเป็นผลิตภัณฑ์ที่มีการวิจัยพัฒนาอย่างต่อเนื่อง สามารถต่อยอดไปสู่การออกแบบโซลูชั่น
หรือบริการซึ่งสร้างมูลค่าเพิ่มให้กับธุรกิจของลูกค้าและบริษัท หรือสร้างความแตกต่างจากคู่แข่ง

ผลิตภัณฑ์ที่จัดจำหน่ายส่วนใหญ่เป็นการสั่งซื้อจากบริษัทผู้ผลิตที่มีสาขาดำเนินงานในประเทศไทยเป็นหลัก
เพื่อลดความเสี่ยงจากความผันผวนของค่าเงิน ซึ่งส่งผลกระทบต่อต้นทุนสินค้า
และกลไกการตั้งราคาขาย ยกเว้นบางผลิตภัณฑ์ที่จำเป็นต้องสั่งซื้อจากต่างประเทศ เช่น
การสั่งซื้อซอฟต์แวร์จากตัวแทนจำหน่ายในประเทศสิงคโปร์ และสหรัฐอเมริกา
ซึ่งการดำเนินการสั่งซื้อแต่ละครั้ง จะมีการทำสัญญาซื้อขายเงินตราต่างประเทศล่วงหน้า

   

  สัญญาสำคัญที่เกี่ยวข้องในการดำเนินธุรกิจ

  การดำเนินธุรกิจของบริษัทและบริษัทย่อยในกลุ่มเกือบทั้งหมดอยู่ในรูปของสัญญาการแต่งตั้งตัวแทนจำหน่าย
  โดยมีรายละเอียดของคู่สัญญาดังต่อไปนี้

+-------------------+---------------------------+----------------------+
| คู่สัญญา /           | อายุสัญญา                   | ลักษณะสัญญา            |
| ประเภทสัญญา        |                           |                      |
+-------------------+---------------------------+----------------------+
| 1.  IBM           | 2 ปี (ตุลาคม 2553 - 2555)   | เป็นสัญญาแต่งตั้งตัวแทนจำห |
|     (Thailand)    |                           | น่ายสินค้ากลุ่มซิสเต็มส์เอ็กซ์ |
|     Co., Ltd. /   |                           | เคร                  |
|     Partner       |                           | ื่องคอมพิวเตอร์ระบบค้าปลีก |
|     Agreement     |                           | อ                    |
|                   |                           | ุปกรณ์ที่ใช้ในกิจการธนาคาร |
|                   |                           | และบริการ             |
+-------------------+---------------------------+----------------------+
| 2.  IBM           | 2 ปี (มีนาคม 2553 -2555)    | เป็นสัญญาแต่งตั้งตัวแทนจ   |
|     (Thailand)    |                           | ำหน่ายสินค้ากลุ่มซิสเต็มส์ไอ |
|     Co., Ltd./    |                           | ซิสเต็มส์พี หน่วยเก็บข้อมูล  |
|     Partner       |                           | และเครื่องพิมพ์          |
|     Agreement     |                           |                      |
+-------------------+---------------------------+----------------------+
| 3.  IBM Singapore | 2 ปี (กรกฎาคม 2554 -       | เป็นสัญญา              |
|     Pte., Ltd ./  | มิถุนายน 2556)              | แต่งตั้งตัวแทนจำหน่ายและใ |
|     Partner       |                           | ห้บริการสินค้ากลุ่มซอฟต์แวร์ |
|     Agreement     |                           | ได้แก่ โลตัส            |
|                   |                           | ไอบีเอ็มและทิโวลี        |
+-------------------+---------------------------+----------------------+
| 4.  IBM Singapore | ไม่ระบุ                     | เป็นสัญญาแต่งตั้งตัวแท     |
|     Pte., Ltd. /  |                           | นจำหน่ายซอฟต์แวร์คอกนอส |
|     Partner       |                           |                      |
|     Agreement     |                           |                      |
+-------------------+---------------------------+----------------------+
| 5.                | ไม่ระบุ                     | เป็นสัญญ               |
|   Hewlett-Packard |                           | าแต่งตั้งตัวแทนจำหน่ายสินค |
|     Thailand Ltd. |                           | ้ากลุ่มคอมพิวเตอร์ส่วนบุคคล |
|     / Authorized  |                           | เครื่องพิมพ์ หน่วยเก็บข้อมูล |
|     Dealer        |                           | และวัสดุสิ้นเปลือง        |
|     Agreement     |                           |                      |
+-------------------+---------------------------+----------------------+
| 6.  Microsoft     | 1 ปี (กันยายน 2554 –สิงหาคม  | เป็นสัญญาแต่งตั้งตัวแทนจำ  |
|     Regional      | 2555)                     | หน่ายซอฟต์แวร์ไมโครซอฟท์ |
|     Sales         |                           |                      |
|     Corporation,  |                           |                      |
|     Singapore /   |                           |                      |
|     Microsoft     |                           |                      |
|     Channel       |                           |                      |
|     Agreement     |                           |                      |
+-------------------+---------------------------+----------------------+
| 7.  SolidWorks    | 1 ปี (เมษายน 2554 - มีนาคม  | เป็นสัญญาแต่งตั้งตัวแทนจำห |
|     Corporation,  | 2555)                     | น่ายผลิตภัณฑ์ของโซลิดเวิร์ค |
|     USA /         |                           | (SolidWorks)         |
|     Software      |                           |                      |
|     Reseller      |                           |                      |
|     Agreement     |                           |                      |
+-------------------+---------------------------+----------------------+